Гулъытэ зыхуэщIыпхъэхэр
ЩIалэгъуалэ зэчиифIэхэм я жэрдэмыр ядэIыгъыным хухаха «Образование» лъэпкъ проектым къыщыхэжаныкIахэм щIыхь тхылъхэр Правительствэм и Унэм щритыжащ КъБР-м и Iэтащхьэ Къанокъуэ Арсен.
ТекIуахэм я гъусэу фэеплъ сурэт Къанокъуэ Арсенрэ Хьэсанэ Русланрэ зытрагъэхащ.
Апхуэдэ гулъытэр ялъысащ студент 35-м. Абыхэм ящыщу 24-р Урысейм и Президентым и саугъэтым, цIыху 11-р «Образование» лъэпкъ проектым и республикэ саугъэтым я лауреатщ. Къыхэгъэщыпхъэщ федеральнэ бюджетым къыхэкIыу студентищым дэтхэнэми хуэзэу сом мин 60, ныбжьыщIэ 21-м сом мин 30, республикэ бюджетым къыхахауэ сом мин 15 цIыху 11-м зэрыратар.
— Ди щIалэгъуалэр республикэ, урысей лъэпкъ проектхэм зэрыхэтыр фIыгъуэшхуэщ. Апхуэдэ Iуэхугъуэхэм я зэфIэкI къыщагъэлъэгъуэным ныбжьыщIэхэм я къэухьым хегъахъуэ, щIэныгъэфI зэзыгъэгъуэтахэр республикэм зиужьынымкIэ сэбэп зэрыхъужынухэр гурыIуэгъуэщ. Нобэ дгъэлъапIэ щIалэгъуалэм ар нэрылъагъу тщащI. ЗэрытщIэщи, ди нэIэ сыт щыгъуи тетын хуейщ егъэджэныгъэ, политикэ, щэнхабзэ IэнатIэхэр егъэфIэкIуэным. А псом къешэлIапхъэщ щIэблэр, республикэм и къэкIуэнур зэлъытар ахэрщ. Иужьрей зэманым щIалэгъуалэм дазэрыдэлажьэ программэхэри нэхъыбэ хъуащ, я жэрдэмхэр пхагъэкIын папщIи проект зэмылIэужьыгъуэхэр ягъэхьэзырыну Iэмал яIэщ. Дэри тлъэкIкIэ защIэдгъэкъуэнущ абыхэм. Студентхэм ягъэхьэзыр лэжьыгъэ купщIафIэхэр гъэзэщIа хъумэ, ахэр нэгъуэщI Iуэхухэми тегушхуэнущ. Си фIэщ мэхъу нобэрей ди щIэблэм зэфIэкI хъарзынэ зэриIэр, Къэбэрдей-Балъкъэрыр зэрырагъэфIэкIуэн акъыл зэрыбгъэдэлъыр. Дэтхэнэми сохъуэхъу дяпэкIи ехъулIэныгъэфIхэр иIэну, икIи ерыщу, жыджэру республикэ Iуэхухэм хэтыну къыхузоджэ, — жиIащ Къанокъуэ Арсен.
«Космос» республикэ зэхьэзэхуэм текIуэныгъэр къыщызыхьа Бжьыней Ислъам щIалэгъуалэм къабгъэдэкIыу фIыщIэ хуищIащ республикэм и Iэтащхьэ Къанокъуэ Арсен.
— Уи фIыгъэкIэ республикэм лэжьыгъэ купщIафIэ куэд щокIуэкI, — зыхуигъэзащ абы Къанокъуэм. — ЕджакIуэхэм щIэныгъэ, техникэ IуэхухэмкIэ зегъэужьыным телажьэ республикэ центрыр (Налшык къалэ) ныбжьыщIэхэм дежкIэ щхьэпэщ, абы Iэмал щыдогъуэт къэхутэныгъэ зэмылIэужьыгъуэхэр щедгъэкIуэкIыну, щIэныгъэ куу щызэдгъэгъуэтыну. Дауи, гулъытэ зыхуэщIыпхъэхэм ящыщщ республикэм и мэкъумэш IэнатIэр, промышленностыр, щIыуэпсыр хъумэныр. Абыхэм зегъэужьыным ехьэлIа ди гупсысэхэр Iуэху пыухыкIам хуэдгъэкIуэфмэ, тхузэфIэкIым хэхъуэу кIуэнущ.
ЕджакIуэхэм экологиемкIэ я урысейпсо олимпиадэм къыщыхэжаныкIа Чикуровэ Наталье псалъэ гуапэхэмкIэ захуигъэзащ республикэм и Iэтащхьэми зэхыхьэм кърихьэлIахэми.
— ПщIэ зыхуэтщI Арсен Башир и къуэ! ФIыщIэ пхудощI ди щIэныгъэр къэдгъэлъэгъуэну IуэхуфIхэр къызэрытхузэбгъэпэщым папщIэ. Нэхъыжьхэр фыдмыгъэщIэхъуну фыкъыдогъэгугъэ. Дэ дытогузэвыхь щIыналъэм и къэкIуэнум, щIыуэпсым и бауэкIэри зыхыдощIэ. Ахэр тхъумэныр нобэ ди къалэн нэхъыщхьэщ. ЩIэныгъэр сыт щыгъуи ди гъуэгугъэлъагъуэу щытыну фыкъыдогъэгугъэ.
— Сэ срогушхуэ мыпхуэдэ Iуэху щхьэпэ сыхэтыну Iэмал къызэрысхукъуэкIам. ФIыщIэ хузощI си лэжьыгъэр къэзылъыта дэтхэнэми. Дэ къыдгуроIуэ къэкIуэным дызэрыхуэсакъыпхъэр, абы къыхэкIыуи дыхущIэкъунщ ди щIэныгъэм хэдгъэхъуэну. АбыкIэ сэбэп къытхуохъу олимпиадэ, зэхьэзэхуэ зэхуэмыдэхэр. Къэбэрдей-Балъкъэрым и щIалэгъуалэм догъэлъапIэ лъэпкъым и хабзэри, тхыдэри, къэкIуэнури, — жиIащ «ЕджакIуэ самоуправленэм и пашэ» республикэ зэпеуэм щытекIуа Семэн Екатеринэ.
БАГЪЭТЫР Луизэ.
